Есфирь куинетӥ нуналаз [вӧсяськемысь дугдӥз, ӝожлыкен улон дӥськутсэ вылысьтыз кылиз но] эксэй кышно кадь дӥсяськиз; [туж чебер луиз, ваньзэ Адӟись Инмарлы, Утисьлы вӧсяськыса вазиськиз но кык медо нылъёссэ сьӧраз басьтӥз: огез вылэ пыкиськыса, кужымез-кынарез бырем мурт кадь, мынӥз, нош мукетыз со бӧрсьы мынӥз, солэн дӥськутэзлэсь кузь сӧзызэ ки вылаз нуиз. Аслаз чебереныз со туж синмаськымон вал, ымнырыз шумпотӥсь, яратонэн пачылмем кадь со адӟиське вал, нош сюлмыз кышканэн ӝикамын вал]. Эксэй юртлэн пуш азбараз, эксэй корка азе со султӥз; со виын эксэй аслаз эксэй пукон вылаз эксэй коркан пукиз, корка пыронлэн пырак ваче пумитаз [аслэсьтыз бадӟымлыксэ возьматӥсь дӥськутэныз, котыр зарни, дуно изъёс бордаз шедьытъямын, туж кышкыт тусо адӟиськиз]. Эксэй азбарын сылӥсь Есфирез, эксэй кышноез, адӟиз, солы со синмаськиз. [Данлыкен пиштӥсь ымнырзэ ӝутӥз но туж лек тусын шораз учкиз; соку эксэй кышнолэн мылкыдыз усиз, лябӟеменыз ымнырыз кӧдэктӥз, келяса ветлӥсь медо нылызлэн йыр бордаз пыкиськиз. Эксэйлэсь мылкыдзэ Инмар воштӥз, зӥбыт-востэм кариз, соку со дыртыса эксэй пукон вылысьтыз султӥз но, Есфирьлы каньылгес луытозь, сое кутыса возиз. Собере эксэй сое небыт кылъёсын буйгатӥз, солы шуиз: «Есфирь, мар тонэн луиз? Мон – тынад братэд! Юнматскы! Уд кулы, милям косонмы огшоры калыклы гожтэмын, лык матам».]
На третий день Есфирь оделась по-царски, и стала она на внутреннем дворе царского дома, перед домом царя; царь же сидел тогда на царском престоле своем, в царском доме, прямо против входа в дом, Когда царь увидел царицу Есфирь, стоящую на дворе, она нашла милость в глазах его.